امریکا: طالبانو الظواهري ته په ځای ورکولو د دوحې تړون سرغړونه کړې
 د امریکې د بهرنيو چارو وزارت ويلي، د طالبانو حکومت د القاعده مشر ته په ځای ورکولو د دوحې تړون بنيادي خلاف ورزي کړې ده.
کراچۍ — امریکايي صدر جوبايډن په ډرون بريد کې د الظواهري د وژنې خبر په خپله ورکړی وو، او د طالبانو حکومت په رسمي ډول د القاعده د مشر د وژنې په اړه څه نه دي ویلي. خو په دوېم اګست د طالبانو حکومت په کابل کې د امریکايي ډرون کېدل تاييد کړي او ويلي يې وو چې دا بريد که په هر پلمه شوی وي، د طالبانو حکومت يې غندي او د دوحې تړون ښکاره سرغړونه يې بولي. د طالبانو حکومت ويلي وو دا ډول کړنې د تيرو 20 کالو د ناکامو تجربو تکرار او د امریکا او افغانستان سره د سيمې د ګټو خلاف عمل دی. خو امریکايي چارواکو بيا ویلي چې طالبان د دوحې په تړون کې د ترهګرۍ ضد ژمنو خلاف ورزي کوي. د امریکې د بهرنيو چارو وزارت ویلي، طالبانو د القاعده مشر په کابل کې ساتلو او هغه ته په ځای ورکولو د دوحې د تړون بنيادي سرغړونه کړې ده او نړۍ ته په تکرار سره باور ورکوي چې دوی به د افغانستان خاوره د ترهګرۍ دپاره کارېدو ته نه پرېږدي چې بل هېواد ته ترې خطره وي. په 29 فرورۍ امریکا او طالبانو په دوحه کې د سولې تړون لاسليک کړی او په دغه لاسليک کې طالبانو ژمنه کړې وه چې په افغانستان کې به يوې ترهګرې ډلې ته اجازه ور نه کړي چې د بل هيواد پرضد کوم عمليات وکړي. امریکايي لوړ پوړو چارواکو ويلي، په کابل کې د القاعده د مشر کورب توب حقاني شبکې کولو، د طالبانو دغه ډله د پاکستان د پوځي استخباراتي ادارو سره ژورې اړیکې لري. طالبانو چې تېر کال په کابل کې په واک کې راغلي، د امریکا د دغه غوښتنې نه انکار کوي چې ټولشموله حکومت جوړ کړي، ښځو ته د کار ځایونو ته د تلو او تعليم يا زده کړو اجازه ورکړي او د بشري حقونو احترام ولري. د ايمن الظواهري په اړه جاري کړي بیان کې د امریکا د بهرنيو چارو وزارت ويلي، طالبانو د القاعده مشر ته په ځای ورکولو افغان ولس ته او خپل هغه خواهش ته دوکه ورکړې چې نړۍ به دوی په رسميت وپېژني. امریکا ويلي طالبان چې خپلې ژمنې نه پوره کوي امریکا به بيا هم د افغان ولس بشري مرستې، او د بشري حقونو سره په ځانګړي ډول د ښځو او جينکو د حقونو دفاع کوي. امریکې زياته کړې د الظواهري په وژنه سره نړۍ خوندي شوې او تکرار کړې يې ده امریکا به په دومداره توګه د هغو پرضد عمليات کوي څوک چې امريکا، امریکايانو او اتحاديانو همکارانو ته يې ګواښ جوړيږي. څيړونکي وايي په افغانستان کې د طالبانو حکومت چې د وړاندې نه د مشکلاتو سره مخ دی په کابل کې ايمن الظواهري ته ځای ورکول د طالبانو حکومت ته نور مشکلات جوړلی شي. امریکې د افغانستان پېسې تړلي او تراوسه پورې يو ملک هم د طالبانو حکومت په رسميت نه دی پېژندلی.